Rowers skiet Umhlanga-manArgieffoto Brian Jackson, bedryfsbestuurder van Blue Security, het gesê dat die inwoner van The Curl, ’n straat in dié buurt, haar huis se interkomstelsel-klokkie kort na 18:00 gehoor het. Sy het egter nie oopgemaak nie. “Vier gewapende rowers het toe die hek voor die oprit ontspoor en ŉ skuifdeur oopforseer om toegang tot die perseel te kry,” het hy gesê. Die rowers het die huis omgekeer en ŉ televisie, juweliersware, kontant en selfone gesteel. “Toe ons gewapende reaksie- beampte by die toneel opdaag, het die rowers verskeie skote afgevuur terwyl hulle gevlug het. ŉ Dwaalkoeël het ŉ buurman in die skouer getref,” het hy gesê. Die man is op die toneel gestabiliseer en na die Netcare Umhlanga-hospitaal gehaas. News24